Okresná prokuratúra Zvolen 
Trhová 1, 960 19 Zvolen 1

Sp. zn. : 2 Pv 428/10/6611	Zvolen, 1.3.2012
EEČ : 2-51-22-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 2, odsek 3 písmeno b/  s poukazom na ust. § 138 písmeno b/ Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátorka Okresnej prokuratúry Zvolen
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v období od 01.11.2007 doposiaľ napriek tomu, že rozsudkom Okresného súdu vo Zvolene po č. Nc 832/96-99 zo dňa 10.11.1997, právoplatným dňa 04.12.1997, bol XXXXX zaviazaný prispievať na výživu mal. XXXXX, nar. XXXXX sumou 1.000,-Sk /33,19 €/ mesačne vždy do 15-teho dňa v mesiaci vopred k rukám matky dieťaťa XXXXX, nar. XXXXX a následne právoplatným rozsudkom Okresného súdu vo Zvolene pod č. 5P 437/2009-84 zo dňa 19.07.2010 bol zaviazaný prispievať na výživu mal. XXXXX, nar. XXXXX vo výške 30 % zo sumy životného minima na nezaopatrené neplnoleté dieťa počnúc dňom právoplatnosti rozsudku od 18.08.2010 vždy do 20-teho dňa v mesiaci vopred k rukám starej matky dieťaťa XXXXX, nar. XXXXX, čím mu svojím konaním vznikol dlh na výživnom 
-	voči oprávnenej osobe k rukám matky XXXXX, nar. XXXXX trvale bytom XXXXX, XXXXX, za obdobie od 01.11.2007 do 19.07.2010 vo výške 1.095,27 €, 
-	voči oprávnenej osobe k rukám starej matky XXXXX, nar. XXXXX, trvale bytom XXXXX, XXXXX, za obdobie od 18.08.2010 do 13.02.2012 vo výške 354,38 €
Právna veta:
lebo zanikla trestnosť činu
Odôvodnenie:
Uznesením vyšetrovateľky OR PZ OKP Zvolen zo dňa 20.07.2010 sp. zn. ORP-513/OVK-ZV-2010 bolo postupom podľa § 199 ods. 1 Tr. poriadku začaté trestné stíhanie a následne dňa 29.09.2010 postupom podľa § 206 ods. 1 Tr. poriadku vznesené obvinenie XXXXX, nar. XXXXX v XXXXX, t.č. bytom XXXXX,XXXXX, XXXXX pre prečin zanedbania povinnej  výživy podľa § 207 ods. 2, ods. 3 písm. b/, písm. c/ Tr. zákona na tom skutkovom základe, v období od 01.11.2007 do 19.07.2010 napriek tomu, že rozsudkom Okresného súdu vo Zvolene po č. Nc 832/96-99 zo dňa 10.11.1997, právoplatným dňa 04.12.1997, bol zaviazaný prispievať na výživu mal. XXXXX, nar. XXXXX sumou 1.000,-Sk /33,19 €/ mesačne vždy do 15-teho dňa v mesiaci vopred k rukám matky dieťaťa XXXXX, nar. XXXXX a následne právoplatným rozsudkom Okresného súdu vo Zvolene pod č. 5P 437/2009-84 zo dňa 19.07.2010 bol zaviazaný prispievať na výživu mal. XXXXX, nar. XXXXX vo výške 30 % zo sumy životného minima na nezaopatrené neplnoleté dieťa počnúc dňom právoplatnosti rozsudku ( od 18.08.2010 ) vždy do 20-teho dňa v mesiaci vopred k rukám starej matky XXXXX, nar. XXXXX, sa najmenej tri mesiace v období dvoch rokov vyhýba plneniu svojej zákonnej povinnosti vyživovať iného, pričom bol v posledných dvoch rokoch za takýto čin právoplatne odsúdený trestným rozkazom Okresného súdu vo zvolene sp. zn. 2T 122/2007-140 zo dňa 25.09.2007, právoplatného dňa 31.01.2007, čím mu vznikol dlh na výživnom voči oprávnenej osobe k rukám matky XXXXX, nar. XXXXX, trvale bytom XXXXX, XXXXX, za obdobie od 01.11.2007 do 19.07.2010 vo výške 1.095,27 €.

	V priebehu prípravného konania boli zabezpečené výsluchy obvineného XXXXX, ako aj poškodenej  XXXXX a XXXXX. Vyšetrovateľka PZ do spisového materiálu zabezpečil taktiež na vec sa vzťahujúce  rozhodnutie Okresného súdu vo Zvolene o stanovení výšky vyživovacej povinnosti a iné listinné dôkazy, z ktorých vyplývajú nasledujúce skutočnosti.

	Obvinený sa ku spáchaniu skutku priznal. Svoje konanie oľutoval a uviedol, že  svoju vyživovaciu povinnosť splnil dodatočne a dodal, že priebežné plnenie si vyživovacej povinnosti mu nedovolili povinnosti. 

	Za účelom preverenia skutočnosti uvádzanej obvineným ohľadom splatenia dlžnej sumy bola v prípravnom konaní vypočutá poškodená XXXXX, ktorá vo svojej výpovedi zo dňa 20.02.2012 jednak popísala priebeh  riadneho neplnenia vyživovacej povinnosti zo strany otca jej syna a to v období od 01.11.2007 do 19.07.2010, kedy jej za uvedené obdobie dlhoval sumu 1.095,27€. Zároveň uviedla, že obvinený XXXXX jej dňa 13.02.2012 zaslal prostredníctvom pošty nedoplatok na výživnom vo výške 1.095,27€, ktorú sumu si ona prevzala a teda k jej rukám obvinený nedlhuje žiadnu sumu. Dodala tiež, že jej syn XXXXX v dôsledku neplnenia si vyživovacej povinnosti obvineným netrpel núdzou. Čo sa týka zverenia do výchovy jej syna XXXXX uviedla, že menovaný bol rozsudkom Okresného súdu vo Zvolene č.k. 5P 437/2009 zo dňa 19.07.2010 zverený do starostlivosti jej matke, XXXXX a ju súd zaviazal prispievať na jeho výchovu, čo aj robí.  

	Vo vyšetrovacom spise sa zároveň nachádza kópia poštovej poukážky, z ktorej je zrejmé, že obvinený uhradil poškodenej XXXXX sumu 1.095,27€ dňa 13.02.2012.

	Svedkyňa - poškodená XXXXX vypovedala k veci dňa 13.02.2010 kedy uviedla, že maloletý XXXXX bol zverený do jej výchovy na základe rozsudku Okresného súdu vo Zvolene č.k. 5P 437/09 zo dňa 19.07.2010, pričom matka maloletého bola zaviazaná prispievať na jeho výživu a výchovu sumou 50€ mesačne vždy do 15-teho dňa v mesiaci vopred, čo aj robí. Otec dieťaťa, XXXXX, bol zaviazaný prispievať k jej rukám sumu 30% zo sumy životného minima vždy do 20-teho dňa v mesiaci, pričom menovaný jej uhradil dňa 17.09.2010 sumu 664,40€. Od septembra roku 2010 nezaslal žiadnu sumu, až dňa 13.02.2012, kedy uhradil 355€. Tiež dodala, že za obdobie od 18.08.2010 do mesiaca február 2012 neeviduje voči obvinenému žiaden dlh na výživnom k jej rukám.  

	Skutočnosť, že poškodená XXXXX prevzala od obvineného v hotovosti sumu 355€ dňa 13.02.2012 preukazuje aj písomné potvrdenie podpísané poškodenou XXXXX a obvineným samotným. 

	Zo zistených dôkazov nachádzajúcich sa v spisovom materiáli vyplýva, že rozsudkom Okresného súdu vo Zvolene sp. zn. 5P 437/09 zo dňa 19/07/2010, právoplatným dňa 18.08.2010, bol maloletý XXXXX, nar. XXXXX zverený do náhradnej osobnej starostlivosti starej matky XXXXX, nar. XXXXX Čo sa týka otca dieťaťa, XXXXX, tento bol zaviazaný prispievať na jeho výživu sumou vo výške 30% zo sumy životného minima počnúc dňom právoplatnosti rozsudku vždy do 20-teho dňa v mesiaci vopred k rukám starej maty dieťaťa XXXXX. 

	Do spisového materiálu bol v rámci listinných dôkazov zabezpečený aj rodný list maloletého XXXXX, z ktorého je zrejmé, že matkou dieťaťa je XXXXX, nar. XXXXX a otcom dieťaťa je XXXXX, nar. XXXXX. 

Zároveň bol do spisového materiálu za účelom jednak posúdenia kriminálnej minulosti obvineného a jednak za účelom posúdenia právnej kvalifikácie vyžiadaný odpis z registra trestom na obvineného, z ktorého je zrejmé, že tento bol uznaný vinným Okresným súdom Zvolen č.k. 2T 122/07 zo dňa 25.09.2007, právoplatným dňa 31.10.2007 pre prečin zanedbania povinnej výživy podľa § 207 ods. 1, ods. 3 písm. b/ Tr. poriadku za čo mu bol uložený trest odňatia slobody v trvaní jedného roka s podmienečným odkladom na skúšobnú dobu v trvaní dva roky, z ktorého sa dňa 31.10.2010 a teda sa na páchateľa hľadí akoby nebol odsúdený. 

	Pokiaľ sa týka majetkových pomerov a zárobkových možností obvineného XXXXX, zo správy ÚPSVaR Zvolen, pracovisko Krupina vyplýva, že menovaný nebol evidovaný ako uchádzač o zamestnanie od roku 2006, kedy bol vyradený pre nespoluprácu a nebol poberateľom dávky v hmotnej núdzi. Zo správy sociálnej poisťovne vyplýva, že obvinený nie je evidovaný v databáze poistencov. Zo správy OÚ Zvolen, odbor živnostenského podnikania vyplýva, že obvinený nie je samostatne zárobkovo činnou osobou evidovanou v živnostenskom registri. 

	Vyššie uvedené skutočnosti jednoznačne preukazujú, že obvinený XXXXX  najmenej tri mesiace v období dvoch rokov neplnil  úmyselne svoju zákonnú povinnosť vyživovať iného a takého konania sa dopustil závažnejším spôsobom konania - po dlhší čas, čím naplnil všetky zákonné znaky skutkovej podstaty prečinu zanedbania povinnej výživy podľa § 207 ods. 2, ods. 3 písm. b/ s poukazom na ust. § 138 písm. b/ Tr. zákona tak zo subjektívnej, ako aj z hľadiska objektívnej stránky a teda existovali všetky podmienky pre vyvodenie jeho trestnej zodpovednosti. 

	Vzhľadom  na to, že obvinený  XXXXX uhradil dlžnú sumu výživného v plnej výške, čím si dodatočne splnil svoju povinnosť, ako aj na to, že trestný čin nemal trvalo nepriaznivé následky, sú splnené podmienky zániku trestnosti podľa § 86 písm. a/ Tr. zákona. 

	S poukazom na uvedené som trestné stíhanie vedené proti obvinenému XXXXX pre prečin zanedbania povinnej výživy podľa § 207 ods. 2, ods. 3 písm. b/Tr. zákona pod sp. zn. ORP-513/SL-ZV-2010 na OR PZ OKP  zastavila podľa § 215 ods. 1 písm. h/ Tr. poriadku s poukazom na ustanovenie § 86 písm. a/ Tr. zákona.    
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šupínová
prokurátorka